Ítélet Szerbiában egy volt boszniai katonai parancsnok ellen
Tizenkét évi börtönbüntetésre ítéltek hétfőn Szerbiában egy egykori boszniai katonai parancsnokot egy több mint másfél évtizede, a boszniai háborúban elkövetett bűntett miatt.
A vád szerint a most 66 éves Ilija Jurisics 1992 májusában az északkelet-boszniai Tuzlában parancsot adott, hogy indítsanak tüzérségi támadást az egykori jugoszláv néphadseregnek (JNA) a városból kivonuló menetoszlopa ellen. A támadásban legkevesebb 51 katona életét vesztette, további 50 megsebesült. Előzőleg a JNA parancsnokai tűzszünetben és a 92. dandár szabad elvonulásában egyeztek meg a bosnyák hatóságokkal.
Jurisicset, aki a szóban forgó időszakban a boszniai belügyminisztérium magas beosztású munkatársa volt, 2007 májusában vették őrizetbe a belgrádi repülőtéren, amikor Németországba akart utazni. Pere 2008 februárjában kezdődött a háborús bűnök ügyében eljáró belgrádi különleges törvényszéken.
Az ítélet - amely ellen a vádlott védői fellebbeznek - nemtetszést váltott ki Boszniában. Safet Halilovic, a szarajevói kormány emberi jogi minisztere szerint az eljárás nem volt pártatlan.
Szerbia